ai4bharat/Pralekha huggingface dataset:
पर्यटन मंत्रालय
केंद्रीय मंत्री प्रल्हाद सिंह पटेल यांनी किल्ले अग्वाद, गोवा येथे आंतरराष्ट्रीय योग दिनाचे केले नेतृत्व
कोविड-19 महामारीने योगाद्वारे आरोग्याचे महत्त्व अधोरेखित केले आहे –प्रल्हाद सिंह पटेल
गोवा, 21 जून 2022
केंद्रीय अन्न प्रक्रिया उद्योग आणि जलशक्ती राज्यमंत्री प्रल्हाद सिंह पटेल यांनी अग्वाद किल्ला येथे आंतरराष्ट्रीय योग दिनाचे नेतृत्त्व केले. 75 ठिकाणांपैकी पर्यटन मंत्रालयाने निवडलेले हे एक ठिकाण होते. गोवा सरकारचे महसूल मंत्री रोहन खवन्टे हे देखील या वेळी कार्यक्रमास उपस्थित होते.
योग साधक आणि योगप्रेमींना संबोधित करताना पटेल म्हणाले, `योग`, ही भारताची प्राचीन कला आहे आणि जगाला भारताने दिलेली ती अमूल्य भेट आहे. पंतप्रधान नरेंद्र मोदी यांनी यशस्वीपणे हे जगासमोर आणले.
कोविड -19 महामारीच्या दरम्यान, योगाने शारीरिक आणि मानसिक आरोग्यासंदर्भात अतिशय महत्त्वाची भूमिका बजावली होती. विलगीकरण किंवा तत्सम अन्य बाबींसाठी कोणीही व्यक्ती मानसिकदृष्ट्या तयार नसते, मात्र अशा प्रकारच्या परिस्थितीवर मात करण्यासाठी ध्यानधारणेने आपल्यापैकी अनेकांना सहाय्य केले आहे. अशा कठीण काळामध्ये संपत्ती आणि अन्य संसाधने फारशी उपयोगाचे नसतात हे या विलगीकरणाने आपल्याला शिकविले. आज रुग्णालयांमध्ये देखील योगाचार्यांची नेमणूक केली जात आहे.
योगाचे महत्त्व आता जगाला कळले आहे. योग हा मानवतेसाठी आहे, तो जात, पंथ, धर्म यांच्या पलीकडे आहे. मन, आत्मा आणि शरीर यांचे संतुलन हा योग आहे, असे केंद्रीय मंत्री म्हणाले.
जगातील सर्वात सुंदर ठिकाणांपैकी एक असलेल्या अग्वाद किल्ला येथे योग दिन साजरा झाल्याबद्दल केंद्रीय मंत्र्यांनी आनंद व्यक्त केला.
45 मिनिटांच्या सामान्य योग कार्यक्रमानुसार, प्रार्थनेपासून सुरुवात झाली. यावेळी भुजंगासन, ताडासन, वृक्षासन, त्रिकोनासन, अनुलोम-विलोम यांची प्रात्यक्षिके करण्यात आली.
या वर्षी आंतरराष्ट्रीय योग दिन 2022 मध्ये अनेक नवीन उपक्रम पाहण्यात आले. ‘गार्जियन योग रिंग’ हा कार्यक्रम देखील या अभिनव उपक्रमाचा एक भाग आहे, जो 79 देश, संयुक्त राष्ट्र संघटना आणि परदेशातील भारतीय दूतावासामध्ये राष्ट्रीय सीमा ओलांडून योगाची एकात्म शक्ती दर्शविण्यासाठी एक सराव आहे. ‘स्वातंत्र्याचा अमृत महोत्सव’ आणि आठव्या आंतरराष्ट्रीय योग दिन कार्यक्रमाची सांगड घालत, 75 केंद्रीय मंत्र्यांच्या नेतृत्वाखाली देशभरातील 75 ऐतिहासिक प्रतिष्ठित ठिकाणी सामूहिक योग प्रात्यक्षिक कार्यक्रमांचे आयोजन करण्यात आले. केंद्रीय मंत्री प्रल्हादसिंह पटेल आणि केंद्रीय मंत्री श्रीपाद नाईक यांनी गोवा राज्यातील अग्वाद किल्ला आणि से कॅथेड्रल ओल्ड गोवा येथील ऐतिहासिक प्रतिष्ठित स्थान सोहळ्याचे नेतृत्व केले.
N.Chitale/S.Shaikh/V.Ghode/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 100
माहिती आणि प्रसारण मंत्रालय
पत्र सूचना कार्यालयाच्या  प्रधान महासंचालक पदाचा राजेश मल्होत्रा यांनी स्वीकारला पदभार
नवी दिल्ली, 1 मार्च 2023
प्रेस इन्फॉर्मेशन ब्युरो  अर्थात पत्र सूचना कार्यालयाचे प्रधान महासंचालक म्हणून राजेश मल्होत्रा यांनी आज पदभार स्वीकारला. सत्येंद्र प्रकाश काल निवृत्त झाल्यानंतर मल्होत्रा यांनी प्रधान महासंचालक पदाची सूत्रे हाती घेतली आहेत.
राजेश मल्होत्रा हे भारतीय माहिती सेवा  च्या 1989 तुकडीतील अधिकारी असून जानेवारी 2018 पासून वित्त मंत्रालयात कार्यरत होते. कोविड-19 महामारीच्या काळात, जनतेला दिलासा देण्यासाठी आणि आर्थिक समतोल राखण्यासाठी केंद्र सरकारने वेळोवेळी जाहीर केलेल्या विविध आत्मनिर्भर भारत योजना लोकांपर्यंत पोहोचविण्यासाठी त्यांनी अर्थ मंत्रालयातील माध्यम आणि दळणवळण, संपर्क धोरण प्रभावीपणे राबविले.
मल्होत्रा यांच्याकडेवित्त, कंपनीव्यवहार, कृषी, ऊर्जा, कोळसा, खाण, दळणवळण आणि आयटी, वस्त्रोद्योग, कामगार, नवीन आणि नवीकरणीय ऊर्जा यासह केंद्र सरकारच्या विविध मंत्रालये/विभागांसाठी माध्यमे आणि संपर्क धोरणांचे नियोजन आणि अंमलबजावणीचा 32 वर्षांपेक्षा जास्त अनुभव आहे. ते भारतीय निवडणूक आयोगामध्ये 21 वर्षे  प्रसारमाध्यम आणि संपर्क प्रभारी म्हणून कार्यरत होते. निवडणूक आयोगाने घेतलेल्या अनेक राज्यांच्या विधानसभा निवडणुका तसेच राष्ट्रपती आणि उपराष्ट्रपतींच्या निवडणुकांसह लोकसभेच्या  सहा सार्वत्रिक निवडणुकांदरम्यान माध्यम आणि संवाद धोरणांचे नियोजन आणि अंमलबजावणी त्यांनी केली. या कालावधीत मल्होत्रा यांनी 12 मुख्य निवडणूक आयुक्तांसोबत काम केले आहे.
मल्होत्रा यांनी गाझियाबादच्या इन्स्टिट्यूट ऑफ मॅनेजमेंट टेक्नॉलॉजी  येथून उद्योग व्यवस्थापनात पदव्युत्तर पदविका घेतली आहे आणि हैदराबादच्या नॅशनल अकॅडमी ऑफ लिगल स्टडीज  येथून माध्यमविषयक कायद्यांमध्ये पदव्युत्तर पदविका अभ्यासक्रम पूर्ण केला आहे. कॅलिफोर्निया विद्यापीठातील सार्वजनिक धोरण विश्लेषण, इंग्लंडमधील थॉमसन फाउंडेशन येथे माध्यम व्यवस्थापन आणि धोरणे हा अभ्यासक्रम तसेच आणि लखनऊ आयआयएम तर्फे नवी दिल्लीत आयोजित 'मार्केटिंग: द विनिंग कन्सेप्ट्स अँड प्रॅक्टिसेस' या विषयावरील अल्प-मुदतीचा अभ्यासक्रमही त्यांनी पूर्ण केला आहे. ते इन्स्टिट्यूट ऑफ कंपनी सेक्रेटरीज ऑफ इंडियाचे सहकारी सदस्य आहेत आणि त्यांनी कायद्याची पदवी देखील घेतली आहे.
सरकार आणि प्रसारमाध्यमे यांच्यातील दुहेरी मार्गी दुवा बनत यशस्वी संपर्क आणि संवाद साधण्यासाठी एक प्रवक्ता म्हणून मल्होत्रा यांना प्रदीर्घ अनुभव आहे. आपल्या वैशिष्ट्यपूर्ण कारकिर्दीत विविध मंत्रालयांमध्ये वेगवेगळ्या कामांदरम्यान त्यांनी आणीबाणीच्या परिस्थितीचे यशस्वीपणे व्यवस्थापन केले आहे आणि प्रसारमाध्यमांमध्ये केवळ योग्य दृष्टीकोन/माहितीच प्रसारित केली जाईल, याची ग्वाही दिली आहे. त्यांच्या कारकिर्दीत ते भारतातील विविध मंत्रालयीन शिष्टमंडळांचा अविभाज्य भाग असल्याने आंतरराष्ट्रीय परिषदा/ कार्यक्रमांच्या माध्यम समन्वयाचा त्यांना विस्तृत अनुभव आहे.
S.Bedekar/P.Jambhekar/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(
वाणिज्य आणि उदयोग मंत्रालय
निर्यातीला चालना देण्यासाठी वस्रोद्योग क्षेत्राने आराखडा तयार करण्याची केंद्रीय मंत्री सुरेश प्रभू यांची सूचना
नवी दिल्ली, 28 नोव्हेंबर 2018
जागतिक बाजारात भारताच्या वस्त्रोद्योगाला स्थाना मिळवून देण्याच्या दृष्टीने निर्यातीला चालना देण्यासाठी वस्त्रोद्योग क्षेत्राने एक आराखडा तयार करावा अशी सूचना केंद्रीय वाणिज्य, उद्योग आणि नागरी हवाई वाहतूक मंत्री सुरेश प्रभू यांनी केली आहे. भारतीय वस्त्रोद्योग महासंघाच्या नवी दिल्ली येथे झालेल्या जागतिक परिषदेत ते बोलत होते. त्यासाठी सरकार वस्त्रोद्योग क्षेत्राला सर्वतोपरी सहाय्य करेल असे ते म्हणाले.
देशाच्या अर्थव्यवस्थेत वस्त्रोद्योग आणि तयार कपड्यांच्या बाजाराचे योगदान आणखी वाढवणे शक्य आहे. त्यासाठी या क्षेत्रात नव्या आणि अधिक सक्षम तंत्रज्ञान व प्रक्रिया आणायला हव्यात ज्यातून आपली उत्पादने अधिक दर्जेदार होऊ शकतील असे त्यांनी सांगितले.
वस्त्रोद्योग क्षेत्राने आपल्या दृष्टीकोनात आधुनिकता आणावी तसेच शेजारी राष्ट्रांशी स्पर्धा करुन त्याचा फायदा घ्यावा त्याशिवाय वस्त्रोद्योग उत्पादनांच्या सर्व कच्च्या मालाची साखळी विकसित करण्यावर भर द्यावा असा सल्ला त्यांनी दिला.
अमेरिका आणि युरोपात भारतीय वस्त्र उत्पादनांची निर्यात वाढवण्यासाठी विशेष प्रयत्न करायला हवेत यासाठी भारत सरकार निर्यात भागीदार शोधण्याच्या प्रयत्नात असल्याचे त्यांनी सांगितले. युरोपीय महासंघासोबत भारताने केलेला मुक्त व्यापार करार उद्योगांसाठी पूरक ठरेल आणि स्पर्धात्मक वातावरण वस्त्रोद्योगाला पोषक ठरेल असेही त्यांनी सांगितले.
B.Gokhale/R.Aghor/P.Malandkar
(Visitor Counter : 35
दूरसंचार आणि माहिती तंत्रज्ञान मंत्रालय
कोविड- 19 च्या लॉकडाऊन काळात टपाल कार्यालयांकडून मुलभूत टपाल आणि आर्थिक सेवा प्रदान
नवी दिल्ली, 27 मार्च 2020
कोविड- 19 च्या लॉकडाऊन काळात टपाल कार्यालयांकडून मुलभूत टपाल आणि आर्थिक सेवा प्रदान केली जात आहे. पोस्टल नेटवर्कच्या मदतीने प्राधान्याने अत्यावश्यक वस्तूंचा पुरवठा केला जात आहे. पोस्ट ऑफीस बचत बँक आणि इंडियन पोस्ट पेमेंटस बँकेच्या ग्राहकांसाठी रक्कम काढणे आणि डिपॉझीट करण्याची सुविधा देण्यात आली आहे. टपाल कार्यालयांमध्ये कोणत्याही बँकेतील खातेधारकांसाठी एटीएम सुविधा आणि एईपीएस  प्रदान केली जात आहे.
टपाल खाते अत्यावश्यक सेवा प्रदान करताना कर्मचाऱ्यांची सुरक्षा आणि कर्मचाऱ्यांकडून नागरिकांना सुरक्षित सेवा प्रदान करत आहे.
R.Tidke/S.Thakur/P.Kor
(Visitor Counter : 100
अर्थ मंत्रालय
प्राप्तीकर विभागाच्या नव्या ई- फाईलिंग पोर्टलवर, 4.67 कोटी रुपयांची करविवरण पत्रे भरण्यात आली
नवी दिल्ली, 28 डिसेंबर 2021
प्राप्तीकर विभागाच्या नव्या ई- पोर्टलवर 27 डिसेंबर 2021 पर्यंत, 4.67 कोटी रुपयांपेक्षा अधिक रुपयांची करविवरण पत्रे म्हणजे आयटीआर भरण्यात आली आहेत. काल, म्हणजेच 27 डिसेंबर रोजी, सर्वाधिक15.49 लाख करविवरण पत्रे भरण्यात आली असून करविवरण भरण्याची अंतिम तारीख, 31 डिसेंबर 2021 असल्याने,ही संख्या आणखी वाढण्याची शक्यता आहे.
आर्थिक वर्ष 2021-22,मध्ये भरण्यात आलेल्या 4.67 कोटी रुपयांच्या आयटीआर पैकी, 53.6% आयटीआर 1 , तर 8.9% आयटीआर- 2 , आणि 10.75% आयटीआर- 3 , 25% आयटीआर 4 , आयटीआ5 , आयटीआर 6 , इतके आहेत. यापैकी 48.19% इतकी करविवरण पत्रे पोर्टलवरुन ऑनलाईन पद्धतीने भरण्यात आली आहेत. तर उर्वरित आयटीआर ऑफलाइन सॉफ्टवेअर वापरुन भरण्यात आले आहेत.
यापैकी 3.91 कोटींपेक्षा अधिक करविवरण पत्रांची छाननी पूर्ण झाली असून, त्यापैकी 3.35 कोटी, आधार –आधारित ओटीपीवरुन करण्यात आली आहे. गेल्या तीन दिवसांत, 27.7 आधार-ओटीपी विनंत्या निर्माण करण्यात आल्या आहेत.
ई- पडताळणी झालेल्या आय टीआर पैकी, 2.88 लाख आय टी आर ची पुढची प्रक्रिया सुरु झाली असून 1.07 कोटी करपरतावे जारी करण्यात आले आहेत.S.Kane/R.Aghor/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 154
भारतीय निवडणूक आयोग
विविध राज्यांतील पोटनिवडणुका घेणेबाबत
नवी दिल्ली, 4 सप्टेंबर 2020
विविध राज्यांतील पोटनिवडणुकांसंदर्भात निवडणूक आयोगाची आज बैठक पार पडली. सध्या, विधानसभा/लोकसभा मतदारसंघातील 65 जागा रिक्त आहेत, यापैकी 64 जागा विधानसभेच्या आहेत आणि एक जागा लोकसभा मतदारसंघातील आहे.
निवडणूक आयोगाने अहवालांचा आढावा घेतला तसेच विविध राज्यांच्या मुख्य सचिव/ मुख्य निवडणूक अधिकाऱ्यांनी काही राज्यांमधील पूरस्थिती आणि महामारीची परिस्थिती पाहता निवडणुका पुढे ढकलण्याविषयी सांगितले होते, त्याविषयी माहिती घेतली.
बिहार विधानसभा निवडणूक प्रक्रिया 29 नोव्हेंबर 2020 पूर्वी पार पडणे आवश्यक आहे, हे लक्षात घेता निवडणूक आयोगाने बिहार विधानसभा निवडणुकीसोबतच 65 जागांसाठी पोटनिवडणूक एकत्र घेण्याचा निर्णय घेतला आहे. या निवडणुका एकत्र घेतल्यामुळे केंद्रीय सशस्त्र पोलीस दल, कायदा आणि सुव्यवस्था राखणारी इतर दले आणि इतर पूरक बाबींची वाहतूक सुलभ होणार आहे.
बिहार विधानसभा निवडणूक आणि बाकीच्या पोटनिवडणुकांचा कार्यक्रम निवडणूक आयोगाकडून योग्य वेळी जाहीर केला जाईल.B.Gokhale/S.Thakur/D.Rane
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 109
युवा व्यवहार आणि क्रीडा मंत्रालय
केंद्रीय क्रीडा मंत्री अनुराग ठाकूर यांनी 'दिल्ली हॉकी वीकेंड लीग' चे उदघाटन केले
स्पर्धा खेळाडूंचे मनोबल वाढवतात : अनुराग ठाकूर
ठळक वैशिष्ट्ये
- हॉकीला प्रोत्साहन मिळावे आणि युवा प्रतिभेला त्यांची कौशल्ये उंचावण्याची संधी मिळावी यासाठी जास्तीत जास्त राज्यांनी अशा कार्यक्रमांचे आयोजन करावे अशी आमची इच्छा आहे: क्रीडा मंत्री
- करंडकासाठी 36 संघ लढत आहेत आणि आणखी संघ देखील नंतरच्या टप्प्यात सहभागी होऊ शकतात
केंद्रीय युवा कल्याण आणि क्रीडा मंत्री अनुराग सिंह ठाकूर यांनी 'दिल्ली हॉकी वीकेंड लीग 2021-22' चे आज नवी दिल्लीच्या प्रतिष्ठित मेजर ध्यानचंद राष्ट्रीय स्टेडियम इथे उदघाटन केले.
अनुराग सिंह ठाकूर म्हणाले की, टोकियो ऑलिम्पिकमधील पुरुष आणि महिला संघांच्या यशाने भारतात हॉकीला खेळ म्हणून एक नवसंजीवनी मिळाली आहे. या कार्यक्रमात बोलताना ठाकूर म्हणाले की, भारतात प्रतिभेची कमतरता नाही आणि मी या उपक्रमासाठी दिल्ली हॉकीचे अभिनंदन करतो . यामुळे तळागाळाच्या स्तरावर अधिक प्रतिभावान खेळाडू निर्माण होण्यास मदत होईल. जागतिक उत्कृष्टतेच्या दिशेने तळागाळातल्या प्रतिभेला वाव देण्याचे आमचे ध्येय आहे. प्रशिक्षण आणि स्पर्धा यांना सारखेच महत्व असते कारण ते खेळाडूंचे मनोबल वाढवतात. हॉकीला प्रोत्साहन मिळावे आणि तरुण प्रतिभेला त्यांचे कौशल्य आजमावून पाहण्याची संधी मिळावी, असे आम्हाला वाटते असे क्रीडामंत्री म्हणाले.
दिल्ली हॉकी फेडरेशनच्या सहकार्याने भारतीय क्रीडा प्राधिकरण  द्वारा आयोजित हॉकी लीगमध्ये एकूण 36 संघ विजेतेपदासाठी लढणार आहेत आणि नंतरच्या टप्प्यात आणखी संघ देखील सहभागी होऊ शकतात. ही स्पर्धा आजपासून सुरू होत आहे आणि दर शनिवारी रविवारी 4 सामने खेळले जातील. लीगचा पहिला सामना दिल्ली विद्यापीठाच्या श्यामलाल महाविद्यालय आणि फेथ क्लब  यांच्यात खेळण्यात आला.
उदघाटन समारंभाला माजी भारतीय हॉकीपटू पद्मश्री जाफर इक्बाल, हॉकी विश्वचषक  सुवर्णपदक विजेता ब्रिगेडियर एचजेएस चिमनी आणि माजी भारतीय हॉकी गोलकीपर आणि अर्जुन पुरस्कार विजेते हेलन मेरी इनोसंट विशेष अतिथी म्हणून उपस्थित होते.
मंत्रिमंडळ
भारत आणि स्वीडनमधील ध्रुवविज्ञानात सहकार्याबाबत झालेल्या सामंजस्य कराराला केंद्रीय मंत्रिमंडळाने दिली मान्यता
नवी दिल्ली, 8 जानेवारी 2020
पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाला, पृथ्वी विज्ञान मंत्रालय , भारत आणि शिक्षण आणि संशोधन मंत्रालय, स्वीडन यांच्यात झालेल्या ध्रुवीय विज्ञानातील सहकार्याबाबतच्या कराराची माहिती दिली गेली. 2 डिसेंबर 2019 रोजी सामंजस्य करारावर स्वाक्षऱ्या करण्यात आल्या होत्या.
भारत आणि स्वीडन या दोन्ही देशांनी अंटार्क्टिक तह आणि पर्यावरण संरक्षणाविषयी अंटार्क्टिक करारावर स्वाक्षरी केली आहे. आठ आर्कटिक देशांपैकी एक असलेला स्वीडन हा आर्कटिक परिषदेचा सदस्य आहे तर आर्कटिक परिषदेमध्ये भारताला निरीक्षकाचा दर्जा मिळाला आहे. आर्कटिक आणि अंटार्क्टिक या दोन्ही ध्रुवीय विभागांमध्ये स्वीडन अनेक वैज्ञानिक कार्यक्रम राबवित आहे. त्याचप्रमाणे, भारत महासागर क्षेत्रासह दोन्ही ध्रुव प्रदेशांमध्ये वैज्ञानिक संशोधन कार्यक्रम राबवत आहे.
भारत आणि स्वीडन यांच्यातील ध्रुवियविज्ञानामधील हे सहकार्य दोन्ही देशांना परस्पर उपलब्ध असलेल्या कौशल्याचे आदानप्रदान करण्यास मदत करेल.
B.Gokhale/S.Mhatre/P.Malandkar
(Visitor Counter : 174
इलेक्ट्रॉनिक्स आणि माहिती तंत्रज्ञान मंत्रालय
भारताने त्रिनिदाद आणि टोबॅगो यांच्याबरोबर इंडिया स्टॅक च्या देवाण-घेवाणीबाबतच्या सामंजस्य करारावर केली स्वाक्षरी
नवी दिल्ली, 17 ऑगस्ट 2023
भारत, त्रिनिदाद आणि टोबॅगो यांनी इंडिया स्टॅक  सामायिक करण्याबाबतच्या सामंजस्य करारावर स्वाक्षरी केली आहे. इंडिया स्टॅक हे खुले ऍप्लिकेशन प्रोग्रामिंग इंटरफेस  आणि डिजिटल सार्वजनिक वस्तूंचा संग्रह असून, मोठ्या प्रमाणात ओळख, डेटा आणि पेमेंट सेवा उपलब्ध करणे, हे त्याचे उद्दिष्ट आहे.
क्षमता विकास, प्रशिक्षण कार्यक्रम, सर्वोत्तम पद्धतींची देवाणघेवाण, सरकारी अधिकारी आणि तज्ञांची देवाणघेवाण, प्रायोगिक अथवा प्रात्यक्षिक स्तरावरील उपाययोजनांचा विकास इ. द्वारे डिजिटल परिवर्तनाच्या क्षेत्रात सहकार्य करण्यावर दोन्ही बाजूंनी सहमती दर्शवली.
केंद्रीय कौशल्य विकास आणि उद्योजकता आणि इलेक्ट्रॉनिक्स आणि माहिती तंत्रज्ञान राज्यमंत्री राजीव चंद्रशेखर यांनी मागील आठवड्यात त्रिनिदाद आणि टोबॅगोचे डिजिटल परिवर्तन मंत्री, सिनेट सदस्य हॅसल बाकस यांची भेट घेतली होती. त्यानंतर हा सामंजस्य करार झाला.
या भेटीदरम्यान त्यांनी माहिती तंत्रज्ञान, उदयोन्मुख तंत्रज्ञान आणि इंडिया स्टॅक या क्षेत्रातील परस्पर सहकार्यावर चर्चा केली.
इंडिया स्टॅक उपलब्ध करण्याचे महत्त्व अधोरेखित करताना राज्यमंत्री राजीव चंद्रशेखर म्हणाले, “वसुधैव कुटुंबकम” या तत्त्वावर विश्वास ठेवणारे पंतप्रधान नरेंद्र मोदी यांनी नेहमीच जगभरातील देशांना, विशेषतः डिजिटलायझेशनच्या प्रयत्नांमध्ये मागे राहिलेल्या देशांना इंडिया स्टॅक उपलब्ध करायला प्रोत्साहन दिले आहे. इंडिया स्टॅकच्या मदतीने हे देश डिजिटलायझेशनच्या क्षेत्रात झपाट्याने प्रगती करतील, आणि त्यांची अर्थव्यवस्था आणि प्रशासनात परिवर्तन घडवतील.”
इलेक्ट्रॉनिक्स आणि माहिती तंत्रज्ञान मंत्रालय, राष्ट्रीय ई-प्रशासन विभाग, आणि परराष्ट्र व्यवहार मंत्रालयाच्या अधिकाऱ्यांच्या उपस्थितीत या सामंजस्य करारावर स्वाक्षरी झाली.
भारताने यापूर्वीच जून 2023 पासून, इंडिया स्टॅक सामायिक करण्यासाठी आर्मेनिया, सिएरा लिओन, सुरीनाम आणि अँटिग्वा आणि बारबुडा या देशांबरोबर सामंजस्य करार केले आहेत, तर मॉरिशस, सौदी अरेबिया यासारख्या अनेक देशांनी यामध्ये स्वारस्य दाखवले आहे आणि ते इंडिया स्टॅक बाबतच्या सहकार्याला अंतिम रूप देण्याच्या पुढील टप्प्यावर आहेत. अशाच स्वरूपाचा सामंजस्य करार गेल्या महिन्यात पापुआ न्यू गिनीबरोबरही करण्यात आला असून, तो जागतिक स्तरावर या उपक्रमाला मिळत असलेली वाढती पसंती आणि स्वीकृती दर्शवितो.
युपीआय  हा देखील भारत स्टॅकचा एक भाग असून, फ्रान्स, युएई , सिंगापूर आणि श्रीलंकेमध्ये त्याला स्वीकृती मिळाली आहे.S.Patil/R.Agashe/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 53
गृह मंत्रालय
जम्मू काश्मीरमधून कलम 370 हटवल्यानंतर देशाच्या अंतर्भागात एकही दहशतवादी हल्ला झालेला नाही : जी. किशन रेड्डी
नवी दिल्ली, 17 मार्च 2020
जम्मू काश्मीरमधून कलम 370 हटवल्यानंतर 5 ऑगस्ट 2019 ते 10 मार्च 2020 पर्यंतच्या काळात देशात एकही दहशतवादी हल्ला किंवा इतर घटना झालेली नाही अशी माहिती गृहराज्यमंत्री जी. किशन रेड्डी यांनी आज लोकसभेत दिली. हे कलम हटवल्यानंतर झालेल्या दहशतवादी घटनांच्या माहितीसंदर्भात विचारलेल्या प्रश्नाला त्यांनी लिखित उत्तर दिले. मात्र या काळात जम्मू काश्मीरमध्ये दहशतवादाशी संबंधित 79 घटना घडल्या. या घटनांमध्ये 49 दहशतवाद्यांचा खात्मा करण्यात आला असेही त्यांनी सांगितले.
यावेळी लष्करी कर्मचारी आणि सीआरपीएफचे कर्मचारी दहशतवादी हल्ल्यात शहीद झाल्यास त्यांच्या कुटुंबियांना दिल्या जाणाऱ्या आर्थिक मदतीची माहितीही रेड्डी यांनी दिली.
B.Gokhale/R.Aghor/P.Malandkar
(Visitor Counter : 74
पंतप्रधान कार्यालय
पंतप्रधान जन-धन योजनेला सात वर्षे पूर्ण पंतप्रधानांकडून आनंद व्यक्त- ‘भारताच्या विकासाच्या कक्षेचे कायमस्वरुपी परिवर्तन करणारा उपक्रम’ असल्याचे पंतप्रधानांचे गौरवोद्गार
नवी दिल्ली 28 ऑगस्ट 2021
पंतप्रधान जन-धन योजनेला सात वर्षे पूर्ण झाल्याबद्दल, पंतप्रधान नरेंद्र मोदी यांनी आनंद व्यक्त केला आहे. ही योजना यशस्वी करण्यासाठी कार्यरत असलेल्या सर्वांच्या अथक प्रयत्नांचे देखील पंतप्रधानांनी कौतुक केले आहे.
ट्वीट संदेशांच्या मालिकेद्वारे पंतप्रधान म्हणाले :
“#PMJanDhan या भारताच्या विकासाच्या कक्षेत कायमस्वरूपी परिवर्तन घडवून आणणाऱ्या उपक्रमाची सात वर्षे पूर्ण झालेली आज आपण पाहत आहोत. या योजनेने असंख्य भारतीयांना आर्थिक समावेशकता आणि सन्माननीय आयुष्याची तसेच सशक्तीकरणाची हमी मिळवून दिली. जन-धन योजनेने सरकारी व्यवहारातील पारदर्शकता वाढवायला देखील मदत केली आहे.
#PMJanDhan ही योजना यशस्वी करण्यासाठी कार्यरत असलेल्या सर्वांच्या अथक प्रयत्नांचे मी कौतुक करतो. त्यांच्या प्रयत्नांमुळे भारतातील जनतेला अधिक उत्तम दर्जाचे जीवन जगता येईल याची हमी मिळाली आहे.”
सांस्कृतिक मंत्रालय
पंतप्रधान नरेंद्र मोदी उद्या नवी दिल्लीत इंडिया गेटजवळील कमानीखालील नेताजी सुभाषचंद्र बोस यांच्या 28 फूट पुतळ्याचे करणार अनावरण
नवी दिल्ली, 7 सप्टेंबर 2022
नेताजी सुभाषचंद्र बोस यांच्या भव्य पुतळ्याचे अनावरण पंतप्रधान नरेंद्र मोदी यांच्या हस्ते उद्या नवी दिल्लीतील इंडिया गेटजवळ करण्यात येणार आहे. जेट ब्लॅक ग्रॅनाइटचा एकूण 28 फूट उंचीचा हा पुतळा इंडिया गेटजवळील कॅनोपीखाली स्थापित केला जाईल.
नेताजींच्या भव्य पुतळ्याचे शिल्प 280 मेट्रिक टन वजनाच्या ग्रॅनाइटच्या एकसंध पाषाणातून  साकार करण्यात आले आहे. 26,000 मनुष्य तासांच्या तीव्र कलात्मक प्रयत्नांनंतर, 65 मेट्रिक टन वजनाची ही मूर्ती तयार करण्यासाठी ग्रॅनाइट मोनोलिथला वापरले आहे. पारंपरिक तंत्र आणि आधुनिक साधनांचा वापर करून ही मूर्ती पूर्णपणे हाताने तयार केलेली आहे. पुतळा साकारणाऱ्या शिल्पकारांच्या पथकाचे नेतृत्व अरुण योगीराज यांनी केले आहे.
नेताजींच्या 125 व्या जयंतीनिमित्त पराक्रम दिवस  रोजी नेताजींच्या होलोग्राम पुतळ्याचे अनावरण जिथे झाले त्याच ठिकाणी या पुतळ्याचे पंतप्रधानांच्या हस्ते अनावरण होणार आहे. नेताजींचा 28 फूट उंच पुतळा हा भारतातील सर्वात उंच, वास्तववादी, अखंड, हस्तनिर्मित शिल्पांपैकी एक आहे. 21 जानेवारी 2022 रोजी पंतप्रधानांनी आश्वासन दिले होते की, देशाच्या नेताजींप्रती असलेल्या ऋणाचे प्रतीक म्हणून इंडिया गेटवर नेताजींचा ग्रॅनाइटचा भव्य पुतळा उभारण्यात येत आहे.
या पुतळ्यासाठी लागलेला  ग्रॅनाइट दगड तेलंगणातील खम्ममहून नवी दिल्लीत आणण्यात आला. या 1665 किलोमीटरच्या प्रवासासाठी 140 चाकांसह 100 फूट लांबीचा खास ट्रक तयार करण्यात आला होता.
नेताजींच्या पुतळ्याच्या अनावरणासाठी कॅनोपी येथे इंडिया गेट जवळ पंतप्रधानांचे स्वागत पारंपरिक मणिपुरी शंख वाद्यम आणि केरळचे पारंपरिक पंच वद्यम आणि चंदा यांनी केले जाईल. कदम कदम बढाये जा या पारंपरिक गाण्याच्या सुरात साथ दिली जाईल.
एक भारत - श्रेष्ठ भारत आणि विविधतेतील एकता या भावनेचे प्रदर्शन करण्यासाठी देशाच्या सर्व भागातून 500 नर्तकांचा सांस्कृतिक महोत्सव कर्तव्य मार्गावर सादर केला जाईल. त्याचीच झलक पंतप्रधानांना इंडिया गेटजवळील पायऱ्या पायऱ्यांच्या खुल्या मंचावर  सुमारे ३० कलाकार दाखवतील. लाइव्ह संगीतासह नाशिक ढोल ताशा पथक, संबळपुरी, पंथी, कालबेलिया, करगम आणि डमी घोडे या आदिवासी लोककला प्रकार सादर करतील. मंगलगान ही पद्मभूषण डीड श्रीकृष्ण रतंजनकर यांनी 1947 मध्ये भारताच्या पहिल्या स्वातंत्र्य दिनाच्या शुभ मुहूर्तावर लिहिलेली कविता पं. सुहास व्यास गायक आणि संगीतकारांच्या पथकासह सादर करतील. आशिष केसकर हे या सादरीकरणाचे संगीत दिग्दर्शक असतील.
8 सप्टेंबर 2022 रोजी रात्री 08.45 वाजता मुख्य सोहळ्यानंतर कर्तव्य मार्गावरील महोत्सव सुरू होईल आणि तो 9, 10 आणि 11 सप्टेंबर 2022 रोजी संध्याकाळी 7.00 ते 9.00 पर्यंत सुरू राहील.
नेताजींच्या जीवनावरील विशेष 10 मिनिटांचा ड्रोन शो 9, 10 आणि 11 सप्टेंबर 2022 रोजी इंडिया गेट येथे रात्री 08.00 वाजता प्रक्षेपित केला जाईल. सांस्कृतिक महोत्सव आणि ड्रोन शो दोन्ही विनामूल्य प्रवेशासह लोकांसाठी खुले असतील.
G.Chippalkatti /P.Jambhekar/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 139
मंत्रिमंडळ
शिक्षण क्षेत्रातील सहकार्याबाबत भारत आणि संयुक्त अरब अमिराती यांच्यातील सामंजस्य करारावर स्वाक्षरी करण्यास मंत्रिमंडळाची मंजुरी
नवी दिल्ली, 7 सप्टेंबर 2022
माननीय पंतप्रधान श्री नरेंद्र मोदी यांच्या अध्यक्षतेखाली केंद्रीय मंत्रिमंडळाने केंद्र सरकारचे शिक्षण मंत्रालय आणि संयुक्त अरब अमिराती सरकारचे शिक्षण मंत्रालय यांच्यात शिक्षण क्षेत्रातील सहकार्याबाबत सामंजस्य करारावर स्वाक्षरी करण्यास मान्यता दिली आहे.
या सामंजस्य कराराचा उद्देश भारत आणि यूएई सध्या करत असलेले शैक्षणिक सहकार्य अधिक बळकट करणे आणि त्याच्या सहभागाची व्याप्ती वाढवणे हा आहे.
2015 मध्ये यूएई सोबत शिक्षण क्षेत्रातील एक सामंजस्य करारावर स्वाक्षरी करण्यात आली होती, जो 2018 मध्ये समाप्त झाला होता. 2019 मध्ये, दोन्ही देशांच्या शिक्षण मंत्र्यांमध्ये झालेल्या बैठकीत, यूएईने नवीन सामंजस्य करार करून त्यावर स्वाक्षरी करण्याचा प्रस्ताव पाठविला होता.या नवीन सामंजस्य करारामध्ये भारताच्या शैक्षणिक पद्धतीतील राष्ट्रीय शैक्षणिक धोरण 2020 द्वारे केलेले बदल समाविष्ट करण्यात आले आहेत.
या सामंजस्य कराराचा उद्देश शिक्षण माहितीच देवाणघेवाण, तांत्रिक आणि व्यावसायिक शिक्षण आणि प्रशिक्षण  शिक्षण कर्मचाऱ्यांच्या क्षमतांचा विकास, संयुक्त पदवी आणि दुहेरी पदवी कार्यक्रम आणि अशाच इतर सहमतीच्या क्षेत्रांत कोणत्याही बाबतीत दोन्ही देशांतील उच्च शिक्षण संस्थात शैक्षणिक सहकार्याची सोय करणे हा आहे.
या सामंजस्य करारामुळे परस्परांच्या शैक्षणिक संस्थांच्या पात्रतेची ओळख वाढून आणि माहितीची देवाणघेवाण सुलभ होऊन भारत आणि यूएई मधील सहकार्याला नवसंजीवनी मिळेल तसेच शैक्षणिक गतिशीलता वाढेल. यामध्ये टीव्हीईटी  मधील सहकार्य देखील समाविष्ट आहे कारण यूएई हे भारतीयांसाठी काम करण्यासाठी आकर्षित करणारे प्रमुख ठिकाण आहे.
हा सामंजस्य करार स्वाक्षरी केल्याच्या तारखेपासून पाच वर्षांच्या कालावधीसाठी वैध असेल आणि दोन्ही पक्षांच्या संमतीने स्वयंचलितपणे याचे नूतनीकरण करता येईल.स्वाक्षरी झाल्यानंतर, हा सामंजस्य करार 2015 मध्ये यूएई सोबत स्वाक्षरी झालेल्या पूर्वीच्या सामंजस्य कराराची जागा घेईल. तो करार नंतर रद्दबातल ठरेल.
G.Chippalkatti /S.Patgaonkar/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(
सांख्यिकी आणि कार्यक्रम अंमलबजावणी मंत्रालय
एप्रिल 2019 साठी 2012=100 ला प्रमाणभूत मानून ग्रामीण, शहरी आणि एकत्रित ग्राहक किंमत निर्देशांक
नवी दिल्ली, 13 मे 2019
केंद्रीय सांख्यिकी कार्यालय आणि कार्यक्रम अंमलबजावणी मंत्रालयाने ग्राहक किंमत निर्देशांकासाठीचे प्रमाणभूत वर्ष बदलून ते 2010=100 वरुन 2012 =100 असे केले आहे. जानेवारी 2015 पासून हे नवीन प्रमाणभूत वर्ष लागू झाले आहे.
2019 एप्रिल महिन्यासाठी नवीन प्रमाणभूत वर्षावर आधारित ग्राहक किंमत निर्देशांक  प्रकाशित करण्यात येत असल्याचे एका प्रसिद्धीपत्रकात नमूद करण्यात आले आहे. या व्यतिरिक्त एप्रिल 2019 साठी अखिल भारतीय ग्रामीण, नागरी आणि एकत्रित ग्राहक अन्नधान्य किंमत निर्देशांकही जारी करण्यात आला आहे.
N.Sapre/J.Patankar/P.Malandkar
(Visitor Counter : 73
रस्ते वाहतूक आणि महामार्ग मंत्रालय
नितीन गडकरी यांनी रस्ते मंत्रालयासमोर ठेवले लक्ष्य
नवी दिल्ली, 17 एप्रिल 2018
2018-19 या चालू आर्थिक वर्षात 20 हजार किलोमीटर लांबीच्या राष्ट्रीय महामार्गांच्या विविध कार्यांसाठी कंत्राट देण्याचे लक्ष्य रस्ते, वाहतूक आणि महामार्ग मंत्री नितीन गडकरी यांनी रस्ते वाहतूक आणि महामार्ग मंत्रालयासमोर ठेवले आहे. 2017-18 या चालू आर्थिक वर्षात देण्यात आलेल्या 17,055 किलोमीटर लांबीच्या राष्ट्रीय महामार्गांसाठी देण्यात आलेल्या कामांच्या तुलनेत ते 25 टक्क्यांनी अधिक आहे.
चालू आर्थिक वर्ष 2018-19 साठी 16,420 किलोमीटर लांबीच्या राष्ट्रीय महामार्गांच्या निर्मितीचे लक्ष्य ठेवण्यात आले आहे. चालू आर्थिक वर्षासाठी प्रति दिन 45 किलोमीटर बांधणीचे उद्दिष्ट निश्चित करण्यात आले आहे. गेल्या वर्षी ते जवळपास 27 किलोमीटर होते.
गडकरी यांनी आज आपल्या मंत्रालयातील अधिकाऱ्यांची बैठक घेतली. यात योजनांची राज्यवार स्थितीची समीक्षा करण्यात आली.
N.S/S.K/P.M
(Visitor Counter : 65
पंतप्रधान कार्यालय
पंतप्रधानांनी विदिशामधील दुर्घटनेबद्दल शोक व्यक्त केला
पीएमएनआरएफमधून सानुग्रह मदत जाहीर
पंतप्रधान नरेंद्र मोदी यांनी मध्य प्रदेशातील विदिशा येथे झालेल्या दुर्घटनेतल्या जीवित हानीबद्दल तीव्र शोक व्यक्त केला आहे. मृत्युमुखी पडलेल्यांच्या कुटुंबियांना त्यांनी दोन लाख रुपये मदत जाहीर केली.
पीएमओच्या ट्विटमध्ये पंतप्रधान म्हणालेः
"मध्य प्रदेशात विदिशा येथे झालेल्या दुर्घटनेने व्यथित झालो आहे. शोकाकुल कुटुंबांप्रति माझ्या शोक संवेदना. दुर्घटनेत मृत्युमुखी पडलेल्यांच्या कुटुंबियांना प्रत्येकी दोन लाख रुपये मदत दिली जाईल. पंतप्रधान @narendramodi"